ગુજરાતમાં કંઇ નવું કરવાની ભાજપની શક્તિ છે ત્યારે આપણા શિક્ષણ મંત્રી ભૂપેન્દ્રસિંહ ચૂડાસમાએ એક વખત ફિનલેન્ડની મુલાકાત લેવી જોઇએ. ગુજરાત કરતાં અડધી વસતી ધરાવતો આ દેશ વિશ્વના દેશો માટે આકર્ષણનું કેન્દ્ર બન્યો છે, કેમ કે આ દેશમાં વિદ્યાર્થીને રજા પાડવાની ઇચ્છા થતી નથી. 100માંથી 100 ગુણ મેળવે છે. તમામ ક્ષેત્રોમાં આ દેશ સૌથી આગળ છે. ફિનલેન્ડની માથાદીઠ આવક 48000 ડોલર જેટલી છે. આ દેશમાં સાત વર્ષે શાળામાં પ્રવેશ મળે છે અને 16 વર્ષ સુધી અભ્યાસ કરવાનો રહે છે. નવમા ધોરણના અંતે તેનું માધ્યમિક શિક્ષણ પૂર્ણ થાય છે. નવ વર્ષમાં માત્ર બે વખત પાંચમા તેમજ નવમા ધોરણમાં જ પરીક્ષા લેવાય છે, ત્યારબાદ એક પરીક્ષા ઉચ્ચતર માધ્યમિક શિક્ષણમાં આવે છે. 45 મિનિટના એક પિરીયડ પછી 15 મિનિટની રીસેસ રાખવામાં આવે છે. શાળાની શરૂઆત સવારે 8 થી 11ની હોય છે. વિદ્યાર્થીઓને સાત્વિક ભોજન શાળા તરફથી મળે છે. યુનિફોર્મ તો નિષેધ છે. ટીવી અને ગેજેટ્સથી અભ્યાસ થાય છે. કોર્સ પૂર્ણ કરવાને પ્રાધાન્ય નહીં પણ બાળક શું સમજે છે તેની પર ધ્યાન અપાય છે. આ સ્કૂલોમાં શિક્ષક બનવું ઇજનેર અને ડોક્ટરી જેટલું અઘરૂં હોય છે, કારણ કે શિક્ષકનો શરૂઆતનો પગાર 50 હજાર ડોલર છે. ગુજરાત અલગથી આવું મોડલ બનાવી શકે છે. તમામ ચીજો નહીં તો શિક્ષણની કેટલીક બાબતો આપણે સ્વિકારી શકીએ છીએ.